факта, че показателите по програмата SAFA са сред ключовите елементи, които EAАБ взема предвид при извършването на тези оценки.
 (34)
 Комисията взема предвид информацията, предоставена от индийската DGCA и от Air India. Въз основа на цялата налична информация, включително информацията, предоставена както от индийската DGCA и Air India на техническа среща на 3 май 2016 г., така и предварителните резултати, произтичащи от одита, който ЕААБ наскоро извърши на Air India в рамките на Регламент (ЕС) No 452/2014 на Комисията, се счита, на този етап няма основания за налагане на забрана или оперативни ограничения на въздушни превозвачи, сертифицирани в Индия. Необходими са обаче по-нататъшни технически консултации, за да се осигури възможност за текущо обсъждане на въпроси, свързани с безопасността.
 (35)
 Поради това и в съответствие с общите критерии, определени в приложението към Регламент (ЕО) No 2111/2005, се приема, че на този етап няма основания за изменение на списъка на въздушните превозвачи, които са предмет на оперативна забрана в границите на Съюза, така че в него да бъдат включени въздушни превозвачи от Индия.
 (36)
 Комисията възнамерява да продължи официалните консултации с индийската DGCA съгласно разпоредбите, предвидени в член 3, параграф 2 от Регламент (ЕО) No 473/2006.
 (37)
 Чрез приоритетни наземни инспекции в съответствие с Регламент (ЕС) No 965/2012 държавите членки ще продължат да следят дали индийските въздушни превозвачи действително спазват съответните стандарти за безопасност.
 Въздушни превозвачи от Индонезия
 (38)
 Беше организирано посещение през април 2016 г. от страна на Съюза за оценка на място в Индонезия с участието на експерти от Комисията, ЕААБ и държави членки. Посещението за оценка бе проведено в офисите на Генералната дирекция за гражданско въздухоплаване в Индонезия (индонезийската DGCA) и при някои въздушни превозвачи, сертифицирани в Индонезия, а именно Citilink, Lion Air, Batik Air, Indonesia Air Asia и Aviastar Mandiri (сертифициран съгласно CASR-135, полети на къси разстояния и чартърни полети).
 (39)
 Експертите установиха, че първоначалното сертифициране на въздушните превозвачи е извършено в съответствие с подходящия пететапен подход и се съгласува в достатъчна степен с други отдели в рамките на индонезийската DGCA. Сертифициращите одити се документират, правят се констатации и от въздушните превозвачи се изискват последващи действия, включително коригиращи действия и анализ на първопричините.
 (40)
 Експертите можаха да установят, че дейностите по надзора — както одити, така и инспекции — се планират на годишна основа и като цяло дейностите по надзора се извършват по план. Експертите отбелязаха, че напоследък са назначени значителен брой инспектори по полетни операции и по безопасността в пътническата кабина, които все още трябва да бъдат обучени относно методи за проверка и отделни разпоредби. Освен това е необходима по-нататъшна стандартизация на работните методи на инспекторите по отношение на докладването, съобщаването на констатациите, приемането на коригиращи действия, включително анализа на първопричините и споразумението за сроковете за отстраняване на констатираните проблеми.
 (41)
 Индонезийската DGCA успя да докаже, че са предприети мерки за правоприлагане. Така например САО на Aviastar Mandiri (сертифициран съгласно CASR-121 за вътрешни и правителствени полети и допълващи авиационни операции, САО No 121—043) беше отменено поради неспазване на регламента относно минималния брой въздухоплавателни средства във флота.
 (42)
